ผู้ว่าฯสั่งรื้อคดีปืนเอ็ม16หายเป็นร้อย
เมื่อตอนสายวันที่ 26 ธ.ค. นายวิเชียร จันทรโณทัย ผวจ.นครราชสีมา เปิดเผยภายหลังเรียกประชุมส่วนราชการที่เกี่ยวข้องให้เร่งรัดติดตามกรณีปืนเอ็ม 16 และ 9 มม. ของกองร้อยอาสาสมัครรักษาดินแดน (อส.) ต. จอหอ อ.เมือง จ.นครราชสีมา สูญหายอย่างไร้ร่องรอยจำนวนกว่า 100 กระบอก พร้อมกับให้มีการรื้อฟื้นคดีในการสอบสวนสืบสวนขึ้นมาใหม่ ทั้งมีการหารือเตรียมให้มีการตั้งรางวัลให้กับผู้แจ้งเบาะแสจนสามารถนำไปสู่การนำปืนของกลางกลับคืนมาได้ทั้งหมด นายวิเชียรกล่าวว่า จนถึงตอนนี้ยังไม่มีเบาะแสใหม่เข้ามาแต่อย่างใด และได้มอบหมายให้ฝ่ายสืบสวนประชุมเร่งรัดในเรื่องนี้ ที่ผ่านมาได้เร่งรัดตลอดเวลา ได้สั่งกำชับเจ้าหน้าที่ฝ่ายสืบสวนว่าจะต้องนำคนที่เคยถูกสอบไปแล้วกลับมาสอบสวนใหม่อีกครั้ง เพราะยังเชื่อมั่น ว่า จำนวนปืนที่หายไปจำนวนมากจะต้องมีคนรู้เห็นเป็นใจอย่างแน่นอน,นายวิเชียรกล่าวอีกว่า ที่ผ่านมาได้มีการปรับย้ายผู้ที่มีส่วนเกี่ยวข้อง โดยใช้โอกาสปรับย้ายประจำปีให้แยกออกจากกันไปแล้ว จากนี้ไปจะขอให้มีการสอบสวนใหม่อีกครั้งหนึ่ง สาเหตุที่คดีไม่มีความคืบหน้า ปัญหาสำคัญคือยังหาปืนไม่เจอ ทำให้การเดินก้าวต่อไปค่อนข้างลำบาก ส่วนเรื่องวินัยก็มีการตั้งกรรมการสอบไปแล้ว โดยกรมการปกครองได้สอบผู้บังคับบัญชาที่เกี่ยวข้องกับอาสาสมัครรักษาดินแดนต่างๆ รวม 9 คน สอบทั้งวินัยร้ายแรง จนถึงขณะนี้ก็กำลังสอบกันไม่จบสิ้น ประเด็นคือความชัดเจนในเรื่องปืนของกลางหายไปเมื่อไหร่ และหายไปไหน หากรู้ว่าปืนอยู่ที่ไหนและหายไป เท่าไหร่ก็จะมีความชัดเจนมากขึ้น จากการสอบปากคำผู้ที่เกี่ยวข้อง ประมาณการณ์ได้ว่าปืนน่าจะหายไปตั้งแต่ต้นปี 2557,เชื่อว่าปืนหายลอตใหญ่ขนาดนี้ ถ้าออกสู่ตลาดมันต้องหลุดลอดออกมา หากยึดปืนของกลางมาได้ หรือพบว่ามีการเผาปืนเอ็ม 16 ต่างๆ ก็จะเอารูปพรรณสัณฐานไปให้ตำรวจพิสูจน์หลักฐานนำไปเทียบเคียงดูแต่ก็ยังไม่เจอ ปืนลอตนี้ถ้าไม่ส่งออกไปต่างประเทศทั้งลอต ก็ต้องอยู่ทั้งลอต และยังมีความหวังอยู่ จึงอยากให้รื้อการสืบสวนสอบสวนขึ้นมาใหม่ ผู้ที่เกี่ยวข้องมีใครบ้างก็จะต้องสอบใหม่ทั้งหมด ในส่วนตัวแล้วยังเชื่อมั่นว่าจำนวนปืนขนาดนี้จะต้องมีคนรู้เห็น เพียงแต่ว่าไม่ยอมพูดกัน ฉะนั้นจะต้องมาหาวิธีสอบใหม่กันอีกครั้ง ผวจ. นครราชสีมา กล่าวในที่สุด.
เมื่อตอนสายวันที่ 26 ธ.ค. นายวิเชียร จันทรโณทัย ผวจ.นครราชสีมา เปิดเผยภายหลังเรียกประชุมส่วนราชการที่เกี่ยวข้องให้เร่งรัดติดตามกรณีปืนเอ็ม 16 และ 9 มม. ของกองร้อยอาสาสมัครรักษาดินแดน(อส.) ต. จอหอ อ.เมือง จ.นครราชสีมา สูญหาย
ปืนเอ็ม16,วิเชียร จันทรโณทัย,นครราชสีมา,ปืนหาย,รื้อคดี